In nomine Domini, amen. Anno incarnationis eiusdem millesimo trecentesimo secundo, mense septembri, ego Belota, relicta Stephani dicti Damore de Tharda uilla, notum facio uniuersis presentibus et futuris, quod ego sponte et prouide, laude et assensu Iohannis Perrenete et Remondi, liberorum meorum, uendo, concedo et quitto perpetuo Othonino de Uercellis domicello, unam peciam prati, continentem circa unam secturam, sitam in praeria de Uerrangis, in loco ubi dicitur in pratis de Maubiez, inter pratum de Broichons et pratum monialium de Thardo, et partitur cum priore de Thardo, libere ab omni onere seruitutis, pro tribus denariis dominis de Uerrangis die dominica medie quadragesime quolibet anno persoluendos, precio nonem librarum Turonensium. De quibus a dicto emptore solutionem integram et perfectam habui et recepi in bona pecunia, bene et legitime numerata et me teneo penitus pro pagata. Et propter hoc, de dicta uenditione me penitus deuestio et dictum emptorem corporaliter inuestio pro uoluntate sua et suorum heredum modis omnibus et omni tempore facienda. Promittens per iuramentum meum, pro me et meis heredibus, super sancta Dei euangelia prestitum corporale, dictam uenditionem dicto emptori et eius heredibus garantire contra omnes in iudicio et extra iudicium, meis sumptibus propriis perpetuo pacifice et quiete facere et prestare quidquid in causa euictionis debet fieri et prestari et dictum emptorem et eius heredes indempnes modis omnibus conseruare, si aliqui calumpniatores, quod absit, apparerent, et in nullo de cetero contraire per me uel per alium tacite uel aperte, me, heredes meos et omnia bona mea propter hoc obligando, omnibus exceptionibus iuris et facti postpositis penitus et remotis. Et nos, Iohannes, Perreneta et Remondus, liberi dicte uenditricis, dictam uenditionem uolumus, concedimus, laudamus et confitemur eam de nostris uoluntatibus esse factam et promittimus per iuramenta nostra, data super sancta Dei euangelia, contra dictam uenditionem uel contra tenorem istarum litterarum de cetero non uenire. Nos uenditrix et laudatores, uolumus nos ad premissa tenenda compelli, quasi ex re adiudicata per curiam domini ducis Burgundie, cuius iuridictioni quo ad hoc supponimus nos heredes nostros et bona nostra. In quorum testimonium, istis litteris sigillum dicte curie rogauimus et obtinuimus apponi. Actum in presencia Iohannis Iudei, notarii Rouure, Uillelmi Semyon de Uerrangis, Iohannis Damote et dicti Fontenelos de Thardo uilla, testium ad hoc uocatorum, anno et mense predictis.